SK Úradný vestník Európskej únie C 130/7

Uverejnenie žiadosti o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2018/C 130/06)

Európska komisia schválila túto nepodstatnú zmenu v súlade s článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„CANINO“

EÚ č.: PDO-IT-01506-AM01 – 28.11.2017

CHOP ( X ) CHZO ( ) ZTŠ ( )

1. Skupina žiadateľov a oprávnený záujem

Oleificio Sociale Cooperativo di Canino [Družstevná lisovňa obce Canino] so sídlom v obci 01011 Canino (Viterbo) na ulici Via Montalto č. 48. Družstvo tvoria výrobcovia a je oprávnené predložiť žiadosť o zmenu podľa článku 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Opis výrobku — ☐ Dôkaz o pôvode — ☒ Spôsob výroby — ☐ Súvislosť — ☐ Označovanie — ☒ Iné: Výraz „kontrolovaný“ sa nahrádza vhodnejším výrazom „chránený“. Doplnil sa samostatný článok o dôkaze o pôvode, ktorý nie je súčasťou platnej špecifikácie. Doplnil sa samostatný článok o súvislosti, ktorý nie je súčasťou platnej špecifikácie. Doplnila sa možnosť uvádzania výrobku na trh v keramických nádobách. Prečíslovali sa články špecifikácie.

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Spôsob výroby

Navrhuje sa vypustiť odsek týkajúci sa vzdialenosti medzi rastlinami a spôsobov pestovania a prerezávania.

Odsek, ktorý sa vypúšťa, znie takto:

„Vzdialenosti medzi rastlinami a spôsoby pestovania a prerezávania musia zodpovedať bežnej praxi alebo sa musia použiť také spôsoby, ktoré negatívne neovplyvňujú charakteristické vlastnosti olív alebo oleja.“

Táto zmena je odôvodnená, keďže ide o všeobecnú vetu, ktorou sa bližšie nešpecifikuje vzdialenosť medzi rastlinami ani spôsoby prerezávania, a teda do špecifikácie neprináša žiadnu novú informáciu. Zmena sa má považovať za nepodstatnú, keďže vypustením tohto odseku sa nemenia spôsoby pestovania a prerezávania; slúži na sprehľadnenie špecifikácie výrobku.

Maximálny počet stromov na hektár olivových hájov sa zvýšil z 300 na 700 stromov.

Súčasné znenie:

„Okrem tradičných spôsobov pestovania, pri ktorých je maximálna hustota výsadby v zmiešaných olivových hájoch 60 stromov na hektár, sú v prípade špecializovaných olivových hájov povolené ďalšie spôsoby pestovania, pri ktorých je maximálna hustota výsadby 300 stromov na hektár.“

sa preto nahrádza takto:

„Okrem tradičných spôsobov pestovania, pri ktorých je maximálna hustota výsadby v zmiešaných olivových hájoch 60 stromov na hektár, sú v prípade špecializovaných olivových hájov povolené ďalšie spôsoby pestovania, pri ktorých je maximálna hustota výsadby 700 stromov na hektár.“

Táto zmena vyplýva z potreby prispôsobiť pestovanie olív vo vymedzenej oblasti na profesionálnejší typ riadenia, ktorým sa skombinuje tradícia pestovania olív s rentabilitou podnikov vyrábajúcich olivový olej. Roky pokusov ukázali, že s prihliadnutím na používané odrody nedochádza na území CHOP pri hustote 700 stromov k zmene fyzikálno-chemických a organoleptických vlastností výrobku stanovených v špecifikácii a súčasne sa znižujú prevádzkové náklady na výsadbu, vďaka čomu sa zvyšuje rentabilita poľnohospodárskych podnikov.

Maximálna produkcia olív na hektár sa zvýšila z 9 na 12 ton a špecifikovala sa maximálna produkcia olív v zmiešaných hájoch.

Súčasné znenie:

„Maximálna produkcia olív na hektár nesmie prekročiť 9 000 kg v špecializovaných olivových hájoch.“

sa preto nahrádza takto:

„Maximálna produkcia olív na hektár nesmie prekročiť 12 ton v špecializovaných olivových hájoch, zatiaľ čo v zmiešaných olivových hájoch nesmie prekročiť 0,15 tony na strom.“

Maximálna produkcia olív hektár sa zvýšila na 12 ton z dôvodu zvýšenia maximálneho počtu stromov na hektár.

Ďalej sa rokmi jasne ukázalo, že sa podcenil maximálny výnos stanovený v špecifikácii, pretože sa považoval za priemernú hodnotu, pričom sa nezohľadnila skutočnosť, že niektoré kultivary pestované v tejto oblasti dorastajú do veľkých, pomerne mohutných stromov so striedavou rodivosťou. Dôsledkom je cyklická produkcia, ktorá je počas jedného či viac rokov obmedzená, a v ďalšom roku zas nazbierané zásoby produkciu značne zvýšia.

V špecifikácii sa teraz navyše stanovuje maximálny výnos na strom v zmiešaných olivových hájoch, čím sa odstraňuje potreba výpočtov založených na skutočnej veľkosti plochy, na ktorej sa pestujú olivovníky.

Uvedené zmeny sa považujú za nepodstatné, keďže sa netýkajú základných vlastností výrobku, ani sa nevzťahujú na žiaden z prípadov stanovených v článku 53 ods. 2 nariadenia.

Začiatok zberu sa posunul na skorší dátum.

Súčasné znenie:

„Zber olív prebieha od 10. októbra do 15. januára každého hospodárskeho roku.“

sa preto nahrádza takto:

„Zber olív prebieha od 1. októbra do 31. decembra každého hospodárskeho roku.“

Skorší začiatok zberu olív vyplýva z rôznych faktorov. Ide najmä o životné prostredie a klímu, ktorých zmeny zapríčiňujú skoré dozrievanie.

Okrem toho sa z agronomického hľadiska v súčasnosti vie, že kvalita oleja sa zvyšuje, ak zber olív prebehne skôr. Aj z hľadiska zdravia rastlín sa skorým zberom minimalizujú kvalitatívne a kvantitatívne škody spôsobené muchami.

Uvedená zmena sa má považovať za nepodstatnú podľa článku 53 ods. 2 nariadenia.

Posledné dva odseky sa vypustili, keďže už nie sú v súlade s právnymi predpismi a keďže kontroly na zabezpečenie, aby bol výrobok v súlade so špecifikáciou, vykonáva verejný orgán určený v súlade s ustanoveniami nariadenia (EÚ) č. 1151/2012.

Odseky, ktoré sa vypúšťajú, znejú takto:

„Olivy sa musia nahlasovať podľa postupov stanovených vo vyhláške ministerstva č. 573 zo 4. novembra 1993 o vykonávacích predpisoch zákona č. 169 z 5. februára 1992 v lehote stanovenej pre celý zber. Počas činností zberu však možno požiadať o dočasné osvedčenie pre už získaný výrobok, pričom sa poskytne príslušná dokumentácia a v konečnom vyhlásení o výrobe sa uvedú podrobnosti o činnosti.“

Iné

Články špecifikácie sa prečíslovali, pretože sa doplnili články, ktoré nie sú súčasťou platnej špecifikácie.

Výraz „kontrolovaný“ sa nahrádza vhodnejším výrazom „chránený“.

Doplnil sa samostatný článok o dôkaze o pôvode, ktorý nie je súčasťou platnej špecifikácie.

„Článok 4 Dôkaz o pôvode Každá fáza výrobného procesu sa monitoruje, pričom sa zaznamenávajú všetky vstupy a výstupy. Vysledovateľnosť výrobku je zaručená zápisom pestovateľov olív (poľnohospodárskych podnikov), lisovní a baliarní do osobitných registrov vedených kontrolným orgánom. Všetky fyzické aj právnické osoby zapísané v príslušných registroch podliehajú kontrole kontrolného orgánu podľa ustanovení špecifikácie a príslušného plánu kontrol.“

Doplnil sa samostatný článok o súvislosti, ktorý nie je súčasťou platnej špecifikácie, ale je uvedený v zhrnutí zaslanom Komisii.

„Článok 7 Súvislosť so zemepisnou oblasťou Pestovanie olív v tejto oblasti, ktorá bola kolískou etruskej civilizácie, sa datuje až do staroveku. Olivovníky tu voľne rastú a sú od nich odvodené mnohé, dodnes používané názvy miest, napríklad „Poggio Olivastro“. Už v časoch Etruskov ľudia zberali plody týchto stromov tak, že dlhými palicami búchali do konárov, aby plody opadali, čo dokazujú mnohé maľby na vázach a fresky v hrobkách. Stáročné stromy, ktoré narástli do obrovských, majestátnych rozmerov porovnateľných s dubmi, sú dôkazom dávnej tradície pestovania olív miestnymi obyvateľmi a jemne zvlnenej krajine dominuje ich striebornozelená farba. Neskôr sa oblasť Canino stala súčasťou veľkostatku kniežaťa Torloniu, a to až do 50. rokoch 20. storočia, keď prebehla pozemková reforma a pozemky boli pridelené roľníkom. S príchodom poľnohospodárskej reformy sa pestovanie olív rýchlo rozšírilo. V krátkom čase sa holý povrch veľkostatku premenil na zelenajúcu sa plochu nových olivových hájov. Neskôr, v 60. rokoch, nastala v pestovaní olív veľká zmena zavedením koncepcie špecializovaných, intenzívne obhospodarovaných olivových hájov. Len v Canine sa použitím tohto systému vysadilo 694 hektárov olivových sadov. V roku 1965 bola na základe iniciatívy miestneho orgánu pozemkovej reformy Ente Maremma podporená a zriadená družstevná lisovňa obce Canino. Družstvo má v súčasnosti približne 1 140 členov, ktorí vyrábajú viac ako 60 % celkovej produkcie v oblasti. Obec Canino, kolíska etruskej civilizácie, vďačí za svoju slávu olivám, ktoré odjakživa tvorili základnú súčasť jej hospodárstva. Dedina etruského pôvodu, Canino, bola v stredoveku súčasťou Pápežského štátu. Neskôr sa dostala do rúk vojvodstva Castro. Po jej vrátení Pápežskému štátu bola v roku 1808 predaná Lucienovi Bonapartemu, ktorý tam žil v paláci vybudovanom rodom Farnese. V erbe obce Canino je vyobrazený pes, čo odkazuje na názov oblasti, a tri štylizované kvety ľalie symbolizujúce rod Farnese. Rozšírenie pestovania olív sa uľahčilo tým, že kvalita oleja vyrábaného v Canine bola preslávená a na trhoch s olejmi tento olej odjakživa poznajú. Obec Canino a jej olej sú predmetom dôležitej epidemiologickej štúdie, ktorú v roku 1970 vypracoval tím výskumníkov vedený profesorom Ancelom Keysom. Výsledky ukázali, že vidiecki obyvatelia Canina, ktorí bežne konzumujú extra panenský olivový olej vyrábaný v tejto oblasti, sú lepšie chránení pred rizikom trombózy než ľudia vo Fínsku a Amerike, ktorí obvykle konzumujú živočíšne tuky. Vďaka ľudovej tradícii sa prostredníctvom festivalu olív Sagra dell’olivo zviditeľnil extra panenský olivový olej z obce Canino. Táto vidiecka slávnosť sa prvýkrát uskutočnila v roku 1939 a každý rok sa koná 8. decembra. Okrem toho, že táto slávnosť propaguje výnimočnú kvalitu oleja, je to aj príležitosť na stretnutia a konferencie špičkových odborníkov na výživu a technológiu výroby. V rokoch 1989 až 1993 družstevná lisovňa obce Canino spolu s Regionálnou radou poľnohospodárskeho rozvoja uskutočnili podrobná štúdia charakterizácie miestnej produkcie oleja. Družstvo takisto spolupracovalo s najvýznamnejšími výskumnými agentúrami na vývoji techník pestovania a spracovania olív. CHZO ‚Canino‘ extra panenský olivový olej sa vyznačuje silným prepojením s oblasťou jeho výroby uvedenej v článku 3, ktorá má nepochybný vplyv na organoleptické vlastnosti a kvalitu výrobku, a takisto aj dobrým menom, ktoré si zachováva už po stáročia. Kvalita oleja ‚Canino‘ je výrazne ovplyvnená vlastnosťami pôdy a klímy v tejto oblasti, medzi ktoré patria vulkanické pôdy s pH medzi 6,5 a 7,5, priemerné ročné teploty medzi 15 °C a 16 °C udržiavané morskou brízou z pobrežia provincie Viterbo a ročné zrážky okolo 600 – 800 mm. Chuť oleja je harmonická a vždy vyvážená, s jemnými ovocnými, bylinnými a/alebo artičokovými tónmi, a jemne horká s pikantnými tónmi. Olivovníky nie sú iba výrobným zdrojom; utvárajú aj charakteristický vzhľad krajiny a životného prostredia územia. Skúsení pestovatelia a lisovači olív prispôsobili a modernizovali svoje pestovateľské a spracovateľské techniky a ich olej vždy vykazoval jedinečné kvality, vďaka ktorým bol odjakživa vysoko cenený najnáročnejšími zákazníkmi.“

Doplnila sa možnosť uvádzania výrobku na trh v keramických nádobách.

Súčasné znenie:

„Extra panenský olivový olej ‚Canino‘ sa pred uvedením na trh musí naplniť do sklenených alebo kovových nádob s maximálnym objemom 5 litrov.“

sa preto nahrádza takto:

„Extra panenský olivový olej ‚Canino‘ sa pred uvedením na trh musí naplniť do sklenených, keramických alebo kovových nádob s maximálnym objemom 5 litrov.“

Táto zmena vyplýva z potreby výrobcov môcť používať nádoby vhodné najmä na darčekové obaly.

JEDNOTNÝ DOKUMENT

„CANINO“

EÚ č.: PDO-IT-01506-AM01 – 28.11.2017

CHOP ( X ) CHZO ( )

1. Názov

„Canino“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Pri uvedení na trh musí mať chránené označenie pôvodu extra panenský olivový olej „Canino“ tieto charakteristické vlastnosti:

— farba: smaragdovozelená so zlatým odleskom,

— vôňa: ovocná, pripomínajúca zdravé, čerstvé olivy zbierané v čase optimálnej zrelosti,

— chuť: silná, s horkou, ostrou dochuťou,

— celková maximálna kyslosť, vyjadrená v hmotnostných jednotkách kyselinou olejovou, maximálne 0,5 g na 100 g oleja,

— hodnota peroxidového čísla: nižšia alebo sa rovná 10 mEq O2/kg.

Ďalšie fyzikálne alebo chemické ukazovatele, ktoré nie sú výslovne uvedené, musia byť v súlade s právnymi predpismi o extra panenskom olivovom oleji.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Chránené označenie pôvodu extra panenský olivový olej „Canino“ musí byť úplne alebo čiastočne získaný z týchto odrôd olivovníka: Odroda Caninese a jej odvodené klony – Leccino, Pendolino, Maurino a Frantoio – musia byť zastúpené v olivových hájoch buď samostatne, alebo v kombinácii. Môžu sa použiť aj ďalšie odrody zastúpené v olivových hájoch s podielom maximálne 5 %.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby (pestovanie, zber olív a lisovanie) sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Na účel zachovania špecifických vlastností výrobku počas celého výrobného procesu a zaručenia dodržania súladu s reťazcom kvality musí byť olej „Canino“ vždy balený v zemepisnej oblasti výroby uvedenej v článku 4. Extra panenský olivový olej „Canino“ sa pred uvedením na trh musí naplniť do sklenených, keramických alebo kovových nádob s maximálnym objemom 5 litrov.

3.6. Špecifické pravidlá označovania výrobku, na ktorý sa vzťahuje registrovaný názov

Etiketa baleného výrobku musí obsahovať tento výraz napísaný jasne, čitateľne a väčšími písmenami ako zvyšné znenie: „Canino“. Pri výraze „Canino“ musí byť uvedený symbol EÚ pre CHOP. Na etikete možno uviesť aj označenie „denominazione di origine protetta“ („chránené označenie pôvodu“) alebo jeho skratka „DOP“ („CHOP“).

Zakazuje sa uvádzať akékoľvek ďalšie údaje, ktoré nie sú výslovne stanovené v spojení s názvom „Canino“ vrátane týchto prívlastkov: fine (jemný), scelto (vybraný), selezionato (výberový), superiore (vysokokvalitný) alebo genuino (pravý).

Logo označenia je uvedené nižšie.

Zakazuje sa používanie dodatočných zemepisných údajov, zemepisných alebo topografických označení týkajúcich sa obcí, ich častí alebo zemepisných oblastí v rámci oblasti výroby.

Môžu sa však uvádzať obchodné názvy a súkromné značky, pokiaľ nemajú pochvalný význam a nezavádzajú spotrebiteľa informáciami o zemepisných názvoch, najmä pokiaľ ide o zemepisné názvy odkazujúce na oblasti výroby oleja s chráneným označením pôvodu.

Je povolené uvádzať názvy poľnohospodárskych podnikov, usadlostí a fariem a uvádzať informáciu o balení výrobku v konkrétnom poľnohospodárskom podniku alebo v združení poľnohospodárskych podnikov pestujúcich olivy v danej oblasti výroby, ale len v prípade, že sa výrobok vyrába výhradne z olív zozbieraných v olivových hájoch patriacich danému poľnohospodárskemu podniku a ak sa olej získava a balí v tomto podniku.

Názov chráneného označenia pôvodu „Canino“ musí byť uvedený na etikete zreteľným, nezmazateľným písmom vo farbe, ktorá výrazne kontrastuje so samotnou etiketou, aby sa označenie dalo jasne odlíšiť od ostatných informácií na etikete.

Na etikete musí byť uvedený rok zberu olív, z ktorých bol získaný olej.

4. Stručné vymedzenie zemepisnej oblasti

Oblasť výroby zahŕňa celé administratívne územie alebo časti administratívneho územia týchto obcí: Canino, Arlena di Castro, Cellere, Ischia di Castro, Farnese, Tessennano, Toskánsko (časť) a Montalto di Castro (časť). Všetky tieto obce sa nachádzajú v provincii Viterbo.

5. Súvislosť so zemepisnou oblasťou

Pestovanie olív v tejto oblasti, ktorá bola kolískou etruskej civilizácie, sa datuje až do staroveku. Olivovníky tu voľne rastú a sú od nich odvodené mnohé, dodnes používané názvy miest, napríklad „Poggio Olivastro“. Už v časoch Etruskov ľudia zberali plody týchto stromov tak, že dlhými palicami búchali do konárov, aby plody opadali, čo dokazujú mnohé maľby na vázach a fresky v hrobkách.

Stáročné stromy, ktoré narástli do obrovských, majestátnych rozmerov porovnateľných s dubmi, sú dôkazom dávnej tradície pestovania olív miestnymi obyvateľmi a jemne zvlnenej krajine dominuje ich striebornozelená farba. Neskôr sa oblasť Canino stala súčasťou veľkostatku kniežaťa Torloniu, a to až do 50. rokoch 20. storočia, keď prebehla pozemková reforma a pozemky boli pridelené roľníkom. S príchodom poľnohospodárskej reformy sa pestovanie olív rýchlo rozšírilo. V krátkom čase sa holý povrch veľkostatku premenil na zelenajúcu sa plochu nových olivových hájov.

Neskôr, v 60. rokoch, nastala v pestovaní olív veľká zmena zavedením koncepcie špecializovaných, intenzívne obhospodarovaných olivových hájov.

Len v Canine sa použitím tohto systému vysadilo 694 hektárov olivových hájov.

V roku 1965 bola na základe iniciatívy miestneho orgánu pozemkovej reformy Ente Maremma podporená a zriadená družstevná lisovňa obce Canino. Družstvo má v súčasnosti približne 1 140 členov, ktorí vyrábajú viac ako 60 % celkovej produkcie v oblasti.

Obec Canino, kolíska etruskej civilizácie, vďačí za svoju slávu olivám, ktoré odjakživa tvorili základnú súčasť jej hospodárstva. Dedina etruského pôvodu, Canino, bola v stredoveku súčasťou Pápežského štátu. Neskôr sa dostala do rúk vojvodstva Castro. Po jej vrátení Pápežskému štátu bola v roku 1808 predaná Lucienovi Bonapartemu, ktorý tam žil v paláci vybudovanom rodom Farnese. V erbe obce Canino je vyobrazený pes, čo odkazuje na názov oblasti, a tri štylizované kvety ľalie symbolizujúce rod Farnese. Rozšírenie pestovania olív sa uľahčilo tým, že kvalita oleja vyrábaného v Canine bola preslávená a na trhoch s olejmi tento olej odjakživa poznajú. Obec Canino a miestny olej sú predmetom dôležitej epidemiologickej štúdie, ktorú v roku 1970 vypracoval tím výskumníkov vedený profesorom Ancelom Keysom. Výsledky ukázali, že vidiecki obyvatelia Canina, ktorí bežne konzumujú extra panenský olivový olej vyrábaný v tejto oblasti, sú lepšie chránení pred rizikom trombózy než ľudia vo Fínsku a Amerike, ktorí obvykle konzumujú živočíšne tuky. Vďaka ľudovej tradícii sa prostredníctvom festivalu olív Sagra dell’olivo zviditeľnil extra panenský olivový olej z obce Canino. Táto vidiecka slávnosť sa prvýkrát uskutočnila v roku 1939 a sa koná každý rok 8. decembra. Okrem toho, že táto slávnosť propaguje výnimočnú kvalitu oleja, je to aj príležitosť na stretnutia a konferencie špičkových odborníkov na výživu a technológiu výroby. V rokoch 1989 až 1993 družstevná lisovňa obce Canino spolu s Regionálnou radou poľnohospodárskeho rozvoja uskutočnili podrobná štúdia charakterizácie miestnej produkcie oleja. Družstvo takisto spolupracovalo s najvýznamnejšími výskumnými agentúrami na vývoji techník pestovania a spracovania olív.

CHZO „Canino“ extra panenský olivový olej sa vyznačuje silným prepojením so zemepisnou oblasťou, ktorá má nepochybný vplyv na organoleptické vlastnosti a kvalitu výrobku, a takisto aj dobrým menom, ktoré si zachováva už po stáročia.

Kvalita oleja „Canino“ je výrazne ovplyvnená vlastnosťami pôdy a klímy v tejto oblasti, medzi ktoré patria vulkanické pôdy s pH medzi 6,5 a 7,5, priemerné ročné teploty medzi 15 °C a 16 °C udržiavané morskou brízou z pobrežia provincie Viterbo a ročné zrážky okolo 600 – 800 mm. Chuť oleja je harmonická a vždy vyvážená, s jemnými ovocnými, bylinnými a/alebo artičokovými tónmi, a jemne horká s pikantnými tónmi.

Olivovníky nie sú iba výrobným zdrojom; utvárajú aj charakteristický vzhľad krajiny a životného prostredia územia. Skúsení pestovatelia a lisovači olív prispôsobili a modernizovali svoje pestovateľské a spracovateľské techniky a ich olej vždy vykazoval jedinečné kvality, vďaka ktorým bol odjakživa vysoko cenený najnáročnejšími zákazníkmi.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo aj:

priamo cez domovskú stránku ministerstva poľnohospodárskej, potravinárskej a lesníckej politiky (www.politicheagricole.it) a kliknutím na „Qualità“ (vpravo v hornej časti obrazovky), potom na „Prodotti DOP, IGP e STG“ (v ľavej časti obrazovky) a napokon na „Disciplinari di produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.